⭕️قێزیل ایلان و کندلی‌نین ناغێلی✍️کؤچۆرن: #شبنم_توحیدیصَفر آدلێ بیر یوْخسول کیشی وار ایدی. صَفر کیش

⭕️قێزیل ایلان و کندلی‌نین ناغێلی✍️کؤچۆرن: #شبنم_توحیدیصَفر آدلێ بیر یوْخسول کیشی وار ایدی. صَفر کیشی‌نین بیر اوْغلو، بیر خانێمیسی وار ایدی. بیر ده وار – دولتدن، بیر اینَـڲی وار ایدی. صَفر کیشی‌نین پئشه‌سی چؤلدن بییان* چێخاریب، ساتێب عائله‌سینی دوْلاندێرماق ایدی. صَفر کیشی، بیر گۆن گینه چؤله بییان چێخارتماغا گئتمیشدی. چؤلده یئری قازاندا، گؤردۆ بییانێن دیبینده بیر قێزیل ایلان یاتێب. قێزیل ایلان، صَفر کیشی‌نی گؤرۆب آیێلدی، دئدی:- آی کیشی! بو بییان قازێب، ساتماقدان گۆنده نئچه قازانێرسان؟ صَفر کیشی کؤکسۆنو اؤتۆروب، دئدی:- آی باشێنا دؤنۆم، گۆنده بو بییان قازماق ایلن ایکی‌جه شاهێ قازانێرام. ایلان دئدی:- گۆنده ایکی شاهێ قازانماق ایلن عائله‌نی نئجه دوْلاندێرا بیلیرسن؟! سن گۆنده منه بیر قاب سۆد گتیر، من ایچیم و هر گۆن سنه بیر لعل* وئریم، آپار سات، پولوینان دوْلان. صَفر کیشی، باش اۆسته دئییب، قێزیل ایلانا باش ائندیریب گئتدی. صاباحی بیر قاب سۆد گتیردی، قوْیدو بیر کوْلون دیبینه. قێزیل ایلان گلدی سۆدو ایچدی، آغزێندان بیر لعل، قابێن ایچینه سالێب گئتدی. صَفر کیشی، لعلی گؤتۆروب، سئوینه – سئوینه ائوینه گلدی. بییان‌لارێ ائوه قوْیوب، آپاردێ بازاردا لعلی خێردالادی، ائوینه لازم اوْلانلاری آلدێ. صَفر کیشی، صاباح گینه قێزیل ایلانا سۆد آپاردێ. قێزیل ایلان گلدی سۆدو ایچدی، قابا گینه بیر لعل سالێب گئتدی. صَفر کیشی، گینه لعلی گؤتۆروب گئتدی بازارا، ساتێب، ائوینه یئیینتی‌ آلدێ.صَفر کیشی بو یوْلنان هر گۆن ایلانا سۆد آپارێر، بیر لعل آلێر، گؤزل دوْلانێردی. بیر گۆن صَفر کیشی، قێرخ گۆنلوك سَفره گئده‌سی اوْلدو. اوْغلونو یانێنا چاغێریب، دئدی:- آی اوْغول! من سَفردن گلنه کیمی، هر گۆن آنان سۆدو ساغسێن، من بییان چێخارتدیغیم یئرده‌کی کوْلون دیبینه قوْی. بیر قێزیل ایلان گلر، سۆدو ایچر، قابا لعل سالار گئدر. سن لعلی گتیر، آنان قوْیسون صاندێغا ساخلاسێن. صَفر کیشی، بو سؤزۆ دئییب، گئتدی سَفره. صاباحێ اوْغلان بیر قاب سۆدو ساغدێریب، آپاردێ آتاسێ دئدیڲی کوْلون دیبینه قوْیدو. قێزیل ایلان چێخدی، گلدی سۆدو ایچدی، قابا بیر لعل سالدێ و گئتدی. اوْغلان لعلی گتیریب، آناسێنا وئردی. صاباحێسی گۆن گینه سۆد آپاردێ، گینه لعل گتیردی. اوْغلان بیر نئچه گۆن بئله ائله‌دی، آخێردا یوْرولدو. اؤز – اؤزۆنه دئدی: «ائله بیر یوْللوق وێررام، قێزیل ایلان اؤلر، بۆتون لعل‌لری گتیررم ائویمیزه..!»اوْغلان صاباح بو فیکرینن بیر قاب سۆد آپاردێ، قوْیدو کؤلون دیبینه. ایلان گلدی سۆدو ایچدی، بیر لعل سالێب قابا، قایێداندا اوْغلان ووردو، قێزیل ایلانێن قویروغو قێریلدی. فێزیل ایلان چئوریلدی، وێردی اوغْلان یاندێ، کۆل اوْلدو. قێرخ گۆن تمام اوْلدو، صَفر کیشی، سَفردن قایێتدی. اوْغلونو ائوده گؤرمه‌دی. خانێمیسیندان اوْغلونو خبر آلدێ. خانێمیسی آغلایا – آغلایا دئدی:- بیر نئچه گۆن بوندان قاباق سۆد آپاردێ گئتدی، گئری قایێتمادی. نیگرانام.صَفر کیشی، تئز سۆد گؤتۆروب گلدی، سۆدو کوْلون دیبینه قوْیدو. قێزیل ایلان گلدی، سۆدو ایچدی، لعل سالمادێ! گئتدی گیردی یوواسێنا و اۆزونو چئویردی صَفر کیشی‌یه، دئدی:- بیر ده بورایا گلمه، سنی ووررام، یانێب کۆل اوْلارسان. صَفر کیشی، قوْرخا – قوْرخا دئدی:- منیم نه گناهێم وار کی، ووروب کۆل ائله‌ییرسن؟! قێزیل ایلان دئدی:- بوندان آرتێق نه گناهێن اوْلاجاق. بیزیم آرامێزدا اوْلان سرّی اؤزگه‌سینه وئردین! ایندی هانێ منیم قویروغوم، هانێ سنین اوْغلون؟ بوندان سوْنرا بیزیم دوْستلوغوموز توتماز. سنین سینه‌ندن اوْغول داغێ گئتمز، منیم سینه‌منن ده قویروق داغێ گئتمز. قێزیل ایلان بونو دئییب، یوواسێنا گیردی. یازێق یوْخسول صَفر کیشی ده، کوْر – پشیمان ائوینه قایێتدی. گینه بییان چێخاریب، کاسێبلیغینان دوْلانماغا، عؤمر سۆرمـڲه، گۆن گئچیرمـڲه باشلادێ. گؤڲدن اۆچ آلما دۆشدو، بیری باجادان باخانلارا، بیری ناغێل دییه‌نلره، بیری ده ناغێلا قولاق آسانلارا. 🔷آچێقلامالار؛ بییان: کؤکۆندن بوْیا و داوا – درمان حاضرلانان شیرین‌کؤکلۆ بیر بیتکی‌دیر. گیجیتکان، یوْنجا، دَوه‌تیکانێ و خیارێن عائله‌سیندن سایێلر.لعل: جواهر🕊📚 @kurabazag #کوراباز_ادبی_گونش ✍